नासिक के होटल में मिला शव, कार्डियक अरेस्ट आया था; यहां अक्सर कहानी लिखने आते थे
Anupama Actor Nitesh Pandey:Death News Update; फेमस टीवी शो 'अनुपमा' में रुपाली गांगुली की दोस्त देविका के पति का किरदार निभाने वाले नितेश पांडे का निधन हो गया है।
एंटरटेनमेंट इंडस्ट्री के लिए बुधवार को दो बुरी खबरें आईं। अनुपमा फेम एक्टर नितेश पांडे का शव नासिक के होटल में मिला। उन्हें कार्डियक अरेस्ट आया था। यह जानकारी राइटर सिद्धार्थ ने फेसबुक पर दी है।
नितेश के करीबी दोस्त और एक्टर देवेन भोजलानी ने लिखा, "यह सच नहीं हो सकता, लेकिन यह है। रेस्ट इन पीस नितेश।'
उधर, साराभाई वर्सेस साराभाई सीजन-2 में रोशेश की गर्लफ्रेंड का किरदार निभाने वाली एक्ट्रेस वैभवी उपाध्याय का मंगलवार को एक सड़क दुर्घटना में निधन हो गया। इस बात की जानकारी साराभाई वर्सेस साराभाई के क्रिएटर और टीवी प्रोड्यूसर जेडी मजीठिया ने दी।
कहानी लिखने के लिए नासिक आते थे नितेश
राइटर सिद्धार्थ ने फेसबुक पोस्ट में लिखा- 23 मई को रात करीब 1 बजे कार्डियक अरेस्ट आने के कारण 51 साल की उम्र में नितेश ने दुनिया को अलविदा कह दिया। शव को नासिक से कब लाया गया और अंतिम संस्कार कब होगा, इस बात की जानकारी अभी सामने नहीं आई है।
रिपोर्ट के मुताबिक, नितेश बुधवार रात नासिक के पास इगतपुरी आए थे। वो ड्यू ड्रॉप होटल में ठहरे थे, जहां उनकी बॉडी मिली। प्राथमिक जांच में मौत की वजह हार्ट अटैक बताई गई है। फिलहाल पुलिस को पोस्टमॉर्टम रिपोर्ट का इंतजार है। होटल वालों से पूछताछ की गई है। करीबियों ने बताया कि नितेश अक्सर कहानी लिखने के लिए यहां आते थे।
1998 में नितेश की शादी अश्विनी कालसेकर से हुई थी। 2002 में दोनों का तलाक हो गया। बाद में नितेश ने टीवी एक्ट्रेस अर्पिता पांडे से शादी की थी।
दबंग 2 और मदारी जैसी फिल्मों में नितेश ने किया था काम
नितेश पांडे ने कई सुपरहिट शोज में काम किया था। इनमें 'तेजस', 'साया', 'मंजिलें अपनी-अपनी', 'कुछ तो लोग कहेंगे', 'एक रिश्ता साझेदारी का', 'महाराजा की जय हो', 'हीरो-गायब मोड ऑन' शामिल रहे हैं। उन्होंने फिल्म 'बधाई दो', 'मदारी', 'दबंग 2' में काम किया।
फिल्म 'ओम शांति ओम' में वह शाहरुख खान के असिस्टेंट के रोल में नजर आए थे। दिशा परमार और नकुल मेहता स्टारर शो 'प्यार का दर्द है मीठा-मीठा प्यारा-प्यार' में भी उन्होंने अहम भूमिका निभाई थी।
​​​एक्सीडेंट के वक्त मंगेतर के साथ थीं वैभवी, कुछ दिन पहले वीडियो शेयर किया था
वैभवी उपाध्याय के निधन की जानकारी बुधवार को साराभाई वर्सेस साराभाई के क्रिएटर और टीवी प्रोड्यूसर जेडी मजीठिया ने दी। उन्होंने बताया कि अंतिम संस्कार के लिए उन्हें मुंबई लाया जाएगा। मीडिया रिपोर्ट्स के मुताबिक, 32 साल की वैभवी अपने मंगेतर के साथ कहीं जा रही थीं, उनकी कार एक मोड़ पर नियंत्रण खो बैठी। कुछ दिन पहले उन्होंने हिमाचल यात्रा से जुड़े वीडियो शेयर किए थे। वैभवी के एक्सीडेंट से जुड़ी पूरी खबर पढ़ने के लिए क्लिक करें...)
2 दिन पहले टीवी एक्टर की संदिग्ध परिस्थितियों में मौत हुई थी
22 मई को टीवी एक्टर आदित्य सिंह राजपूत की संदिग्ध परिस्थितियों में मौत हो गई थी। अंधेरी स्थित अपने घर के बाथरूम में वे बेहोश मिले थे। जानकारी मिलने पर आदित्य के दोस्त आए और उन्हें लेकर हॉस्पिटल गए, जहां डॉक्टर्स ने उन्हें डेड घोषित कर दिया। चूंकि मामला संदेहास्पद है, इसलिए पुलिस भी इसमें इन्वॉल्व हो गई है। पूरी खबर पढ़ने के लिए क्लिक करें...
